Yvonne Herløv Andersen (CD), 2000-04-11:
Dette er et af forslagene på medicinområdet, som vi har lovet hinanden på tro og love i forbindelse med finansloven, og ideen med det er så at få mindsket udgifterne til medicinen.
Det, man gerne vil have, er medicintilskud efter europæiske gennemsnitspriser, og det forventes, at forslaget så vil medføre besparelser på sådan omkring 100 mio. kr. om året.
For sygesikringen bliver det 91,8 mio. kr., og for kommunerne bliver det en mindreudgift på 8,7 mio. kr.
Kommunerne får imidlertid 50 pct. af udgiften refunderet af staten, også på det, der jo bliver kaldt medicinkort, så kommunerne får jo sådan set kun en reel mindreudgift på 4,3 mio. kr., og det får kommuner og amter så udlignet via deres bloktilskud.
Det med, at patienterne også skulle få en billigere medicin, synes jeg ikke fremtræder særlig tydeligt.
Man kunne så kalde forslaget for en indirekte priskontrol, idet tilskuddet suspenderes, hvis tilskuddet ligger over nord- og mellemeuropæisk gennemsnitspris.
Men det mener jeg jo ikke at man som patient har så forfærdelig meget begreb om, så det er vel patientens læge, der skal motiveres til at udskrive en billigere medicin.
Så er der jo det at sige til det, at hvis lægen så fastholder, at det skal være den type medicin, skal han vel søge - det kan man vel stadig - enkelttilskud, og hvis folk er i den situation, så er det mange gange også det offentlige, der betaler medicinen, og så bliver det et spørgsmål, om man når sit sparemål.
På spørgsmålet i øvrigt om egenbetaling har vi da til hensigt at følge op på den seneste tids udvikling.
Jeg får, tror jeg, sammen med mange andre ordførere mail ind om, hvordan den nye ordning, vi har sat i kraft, virker.
Det her drejer sig om egenbetaling, og det er jeg på nuværende tidspunkt overbevist om at vi har nogle problemer med, så det synes jeg vi skal følge op på.
Men det her er så også en form for egenbetaling, som jeg ikke synes er særlig acceptabel, og derfor vil vi prøve i udvalget at afsøge, hvor stort området bliver, altså hvad det kan komme til at dreje sig om.
Det er imidlertid vanskeligt at sige på forhånd, men vi kunne jo gøre øvelsen sammen.
Når jeg siger, at det er et spørgsmål, om det er realistisk at nå sparemålet, så er det, fordi der er lavet en prisundersøgelse i januar i år, offentliggjort i februar, som viser, at de danske medicinpriser snarere ligger i den lavere ende af de europæiske priser end i den højere.
Og de oplysninger er så kommet fra en undersøgelse, der er foretaget på Lifs foranledning og foretaget af professor i sundhedsøkonomi Hans Keiding, Københavns Universitet. Samtidig med det har Jørgen Bartels Petersen fra Sundhedsministeriet om de her tal til Dagens Medicin udtalt, at besparelsen bygger på et løst skøn, men han mener, at forslaget vil virke i forhold til de præparater, hvor vores priser er i top, mens en gennemsnitsberegning jo ikke betyder så meget.
Så er spørgsmålet, om man får det ind, man gerne vil have.
Her til sidst vil jeg bare sige, at vi jo i de sidste 10 år har fået parallelimport og derefter substitution med billigere, parallelimporterede præparater, generisk substitution, originalsubstitution, hvor navnet på de udenlandske varianter er anderledes, og udmåling af tilskud foregår efter priser i andre EU-lande i stedet for efter dansk pris, og så et helt nyt tilskudssystem pr. 1. marts.
I forbindelse med det tillægges der indberetning til det centrale tilskudsregister med en lavere pris end den, som
Og så er der prisaftalen, der udløb i marts.